Curom

**Curom** (ofisialmente **Curaçaose Radio Omroep**), tambe konosí komo *Radio Curom* of *Curom Broadcasting*, tabata e promé radioemisora na e isla di Kòrsou i durante kasi 20 aña e úniko radioemisora na Antias Hulandes. Ku esaki e tabata pionero den radiodifushon na Kòrsou. Curom tabata establesé na Willemstad i a opera di 1937 te fin di 2023. 

## Historia
Despues di un periodo di transmishonnan di prueba Curom a bai ofisialmente den aire dia 1 di mart 1937 for di un studio chikitu den bog na Riffort. E emisora a nase for di *Curaçaose Radio Vereniging* (CRV), un asosiashon di radio-amatür ku a wòrdu fundá dia 20 di febrüari 1933 dor di Joost Sipkes. Curom a kuminsa komo emisora independiente no-komersial i tabata konosí pa su programanan kultural. Transmishon tabata 12 ora pa siman i prinsipalmente na hulandes. Promé ku a suich pa onda korto tabata transmití riba onda largu ku resepshon na Hulanda, pero no den Karibe Hulandes. Na 1952 ta suich di onda korto pa onda mediano. Durante mas di 35 aña CRV a maneha e radioemisora, ku sosten finansiero di donadó, supsidio i kontribushonnan di landsloterij. Su membresia, mayoria empleado di refineria Shell, a krese di 70 na 1937 pa 1000 despues di Guera Mundial II. Dia 1 di aprel 1961 CRV a wòrdu kambia den un fundashon.

### 1940 - 1945
Den e periodo aki e emisora tabatin un papel importante den komunidat di Kòrsou fungiendo komo fuente di informashon. Den teritorio no okupá di Reino Hulandes e tabata e úniko radioemisora, banda di uno na Sürnam. Na 1942 ta remplasa e antèna di 150 watts pa uno di 3000 watt ku alkanse den henter área di Karibe. Dia 27 di februari 1944 prinsesa Juliana a bishita e studio unda den transmishon el a hiba palabra. Di 1943 pa 1945 Curom tabata bou direkshon di Herman de Man (1898-1946), eskritor hulandes ku tabata traha na London pa servisio di informashon di Reino Hulandes i Radio Oranje. Stimulá pa de Man idioma Papiamentu ta hasi su entrada, tanto durante transmishon komo den forma di programanan kompleto, mientras e horario ta ekspande pa 45 ora pa siman, akomodando programanan lokal manera e transmishonnan pa mucha di Nilda Pinto. Despues di su fayesimentu a publiká e buki *"Wonderlijke ontmoetingen"* (1948) ku ta un kolekshon di su komentario di guera i charlanan na Curom. 

### 1960 - 2023
Despues di a muda na 1954 den edifisio di Landsradio na Waaigat Curom tabata dispone di un studio grandi. Na inisio di añanan 1960 el a kuminsa komersialisá, forzá pa e kompetensia di emisoranan nobo, manera Radio Hoyer (Kòrsou) i Radio Kelkboom (Aruba). Na 1974 ta nombra Orlando Cuales como direktor di e emisora, kende alabes tabata aktivo komo periodista i lokutor. Bou di su maneho e station ta krese den popularidat i na 1976 ta bai 24 ora pa dia den aire. 

Despues di varios mudansa Curom ta atkeri e edifisio monumental na Roodeweg 64, Otrobanda. E sede nobo a wòrdu ekipá ku ocho studio i inougurá dia 16 di desėmber 1984 pa gobernador Römer.

E emisora tabata opera riba varios frekuensia, entre nan e banda AM 850 (Curom 850) ku na 1981 a bira Z86. Desde 1984 e emisora tabata aktivo riba banda FM. Na 1998 e ta lansa Mi95 i na 2003 88Rockorsou, ku a separa despues di Curom. Z89 i Mi95 tabata mas tantu konosí pa nan programanan edukativo-informativo i di aktualidat. 

Konfrontá pa basta aña ku un situashon finansiero delikado Curom Broadcasting NV, di kual Orlando Cuales ta direktor i doño, a bati bankarota dia 22 di desèmber 2023 konforme desishon di korte. Ku esaki e mester a para tur transmishon de inmediato.